គណបក្ស​ឆន្ទៈ​ខ្មែរ​ប្រកាស​​គាំទ្រ​បំណង​នៃ​ការ​​ចង​សម្ពន្ធ​នយោបាយ ដើម្បី​ប្រកួតប្រជែង​ការ​បោះឆ្នោត​ថ្នាក់​ជាតិ​ឆ្នាំ​២០២៣​
គណបក្ស​ឆន្ទៈ​ខ្មែរ​យល់​ថា​ គណបក្ស​ភ្លើង​ទៀន​ដែល​​ទទួល​បាន​សំឡេង​គាំទ្រ​ច្រើន​​ពី​ការ​បោះ​ឆ្នោត​ក្រុម​ប្រឹក្សា​ឃុំ​សង្កាត់​ មាន​គុណ​សម្បត្តិ​​នាំ​មុខ​ផ្តួច​​ផ្តើម​​ដឹកនាំ​ការ​ពិភាក្សា​អំពី​ការ​រួប​រួម​រវាង​គណ​បក្ស​នយោបាយ​នេះ​​ ដើម្បី​ឱ្យ​សម្រេច​មុន​ដំណាច់​ឆ្នាំ​២០២២​នេះ។
ភ្នំពេញ — គណបក្សឆន្ទៈខ្មែរដែលដឹកនាំដោយកូនប្រុសរបស់លោក គង់ គាំ អតីតអនុប្រធានគណបក្សសង្គ្រោះជាតិ បានប្រកាសគាំទ្របំណងនៃការចងសម្ពន្ធភាពនយោបាយជាមួយគណបក្សដទៃ ដោយបានបង្ហាញពីការរួបរួមគ្នា ក្រោមគណបក្សនយោបាយមួយ ដើម្បីប្រកួតប្រជែងការបោះឆ្នោតថ្នាក់ជាតិនៅឆ្នាំក្រោយ។ គណបក្សឆន្ទៈខ្មែរ នៅថ្ងៃពុធនេះ បានចេញសេចក្តីថ្លែងការណ៍មួយ គាំទ្រសំណើរបស់គណបក្សប្រជាធិបតេយ្យមូលដ្ឋាន ដែលប្រកាសជាផ្លូវការ កាលពីថ្ងៃអង្គារ អំពីការចង់ចងសម្ពន្ធជាមួយគណបក្សផ្សេងក្រៅពីគណបក្សកាន់អំណាច ដើម្បីរួមគ្នាជាក្រុមក្នុងការតស៊ូមតិមួយ ក្នុងការធានាដំណើរការបោះឆ្នោតប្រព្រឹត្តទៅដោយសេរី ត្រឹមត្រូវ និងយុត្តិធម៌ និងជាប្រយោជន៍ដល់របបប្រជាធិបតេយ្យសេរីពហុបក្ស សម្រាប់ការបោះឆ្នោតជ្រើសតាំងតំណាងរាស្ត្រនៅឆ្នាំ២០២៣ខាងមុខ។ បញ្ជាក់ថា៖ «គណបក្សឆន្ទៈខ្មែរ ដែលឆ្លងកាត់ការពិគ្រោះ ពិភាក្សាជាទ្វេភាគី ជាពហុភាគីកន្លងមកជាមួយបណ្តាគណបក្សនយោបាយខាងលើ បានចាប់អារម្មណ៍ចំពោះរូបមន្ត ការរួបរួមគ្នាក្រោមគណបក្សនយោបាយមួយ គឺជាជម្រើសវិជ្ជមាន»។ គណបក្សឆន្ទៈខ្មែរយល់ថាគណបក្សភ្លើងទៀនដែលទទួលបានសំឡេងគាំទ្រច្រើនពីការបោះឆ្នោតក្រុមប្រឹក្សាឃុំសង្កាត់ឆ្នាំ២០២២នេះ មានគុណសម្បត្តិ នាំមុខផ្តួចផ្តើមក្នុងដឹកនាំការពិភាក្សាអំពីការរួបរួមរវាងគណបក្សនយោបាយនេះ ដើម្បីឱ្យសម្រេចមុនដំណាច់ឆ្នាំ២០២២នេះ។ កាលពីថ្ងៃទី២៦ ខែកក្កដា គណបក្សប្រជាធិបតេយ្យមូលដ្ឋាន បានបញ្ជាក់ថាការចងសម្ពន្ធភាពនេះត្រូវឈរលើសសរស្តម្ភចំនួន៤ រួមមានគោលបំណង គុណតម្លៃ គោលការណ៍ និងគោលនយោបាយ។ គណបក្សនេះបានដាក់ចេញសំណើ និងជម្រើសចំនួន៣ដល់គណបក្សដទៃដែលមានបំណងចងសម្ពន្ធភាព ឬសហការគ្នាដែលរួមមាន ទី១ ការចែកមណ្ឌលគ្នាឈរឈ្មោះ ទី២ ការរួមគ្នាក្រោមឈ្មោះគណបក្សណាមួយ និងទី៣ ការរួមគ្នាបង្កើតគណបក្សថ្មីមួយ។ ក្រោយមានការប្រកាសជាផ្លូវការរបស់គណបក្សប្រជាធិបតេយ្យមូលដ្ឋានអំពីការចងសម្ពន្ធភាពនេះ គឺគណបក្សប្រឆាំងផ្សេងទៀត ដូចជាគណបក្សភ្លើងទៀន គណបក្សកែទម្រង់កម្ពុជា ក៏បានបង្ហាញការគាំទ្រឱ្យមានការរួមសាមគ្គីគ្នាឡើងវិញផងដែរ។ ពួកគេយល់ថាវាជារឿងល្អ ដើម្បីរួមកម្លាំងគ្នាធ្វើឱ្យប្រសើរឡើងនូវលទ្ធិប្រជាធិបតេយ្យក្នុងប្រទេសកម្ពុជា ទប់ទល់ឥទ្ធិពលរបស់គណបក្សកាន់អំណាច បង្កើនសំឡេងជំទាស់ក្នុងរដ្ឋសភា និងកុំឱ្យបាត់បង់សំឡេងឆ្នោតរបស់ប្រជាពលរដ្ឋ ដែលមិនគាំទ្រគណបក្សកាន់អំណាច ដូចឆ្នាំ២០១៨កន្លងទៅ។ អ្នកនាំពាក្យគណបក្សប្រជាជនកម្ពុជា លោក សុខ ឥសាន ប្រាប់វីអូអេនៅថ្ងៃពុធនេះថា គណបក្សកាន់អំណាចមិនបារម្ភអ្វីឡើយចំពោះការចងសម្ពន្ធភាពនេះ ដោយលោកចាត់ទុកគណបក្សទាំងនោះ«គ្រាន់ជាអំបែងកែវ»របស់គណបក្សសង្គ្រោះជាតិតែប៉ុណ្ណោះ និងមិនអាចយកឈ្នះគណបក្សប្រជាជនកម្ពុជាបានឡើយ។ លោកថ្លែងថា៖ «សួរថាប្រភពគាត់មកពីណា ប្រភពគាត់ចេញមកពី... អំបែងកែវរបស់គណបក្សសង្គ្រោះជាតិ ដែលបានបោកខ្ទេចអស់ហើយ រំលាយអស់ហើយហ្នឹង។ ហើយយើងដឹងហើយថាគណបក្សសង្គ្រោះជាតិ វាឡើងដល់ចំណុចកំពូលនៅឆ្នាំ២០១៣ ហើយដល់ក្រោយ២០១៣មក គាត់រលាយហើយ។ អ៊ីចឹងគាត់ចែកចេញពីហ្នឹងមក ហើយគាត់គ្រាន់តែជាអំបែងកែវល្អិតៗបួនប្រាំយកមកផ្គុំគ្នា តើវាស្មើកែវដូចដើមទេ? វាអត់ដូចដើមទេ»៕